# Toimintasuunnitelma 2024

Hyväksytty valtuuston kokouksessa 25.11.2023

Heta – henkilökohtaisten avustajien työnantajien liitto ry

Sisällys

[Toimintasuunnitelma 2024 1](#_Toc1254656026)

[Yleistä 1](#_Toc1829777014)

[Vuoden 2024 päätavoitteet 1](#_Toc282664816)

[Jäsenet 1](#_Toc1293054545)

[HetaHelp ja jäsenten lakipalvelut 2](#_Toc90652734)

[Vuonna 2024 HetaHelpissä 2](#_Toc1371955346)

[Jäsenten lakipalvelut 2](#_Toc2089728664)

[Vertaistukitoiminta 2](#_Toc1646757363)

[Viestintä 3](#_Toc375759565)

[Viestinnän teemoja vuonna 2024 3](#_Toc2114676967)

[Vaikuttamistyö 3](#_Toc1696112625)

[Vuoden 2024 päätavoitteet vaikuttamistyössä 3](#_Toc1636562335)

[Vaikuttamistyön toimintamuodot 4](#_Toc252813816)

[Keskeiset yhteistyökumppanit 4](#_Toc551406429)

[Tärkeimmät tapahtumat vuonna 2024 5](#_Toc1314786292)

[Työmarkkinatoiminta 5](#_Toc1518327631)

[Vuoden 2024 keskeiset tehtävät työmarkkinatoiminnassa 5](#_Toc313033398)

[Hallinto ja päätöksenteko 6](#_Toc418978940)

[Hetan hallinnossa painotetaan 6](#_Toc1354730289)

[Vuonna 2024 ajankohtaista 6](#_Toc155526734)

[Henkilöstöresurssit 6](#_Toc1017169134)

[Talous 6](#_Toc25605718)

[Jäsenmaksut vuonna 2024 7](#_Toc624064972)

## Yleistä

Heta – henkilökohtaisten avustajien työnantajien liitto ry (Heta-liitto) edistää henkilökohtaisen avun työnantajamallin toimivuutta, turvallisuutta ja kehitystä sekä vammaisten henkilöiden ihmisoikeuksia. Vuosi 2024 on Hetan 19. toimintavuosi. Heta on vuosien varrella vakiinnuttanut asemansa Suomen merkittävimpänä henkilökohtaisen avun työnantajamallin asiantuntijana.

Vuotta 2024 tulee värittämään jo kertaalleen päätökseen saatu, mutta uudelleen käsittelyssä oleva vammaispalvelulain uudistus. Hetan tehtävä on varmistaa, että työnantajamalli toimii parhaalla mahdollisella tavalla rakenteiden muutoksista huolimatta. Sen sijaan vuosi 2024 tulee olemaan poikkeuksellinen siinä mielessä, että työehtosopimusneuvotteluita ei tulla käymään. Nykyinen työehtosopimus on voimassa kevääseen 2025 saakka.

### Vuoden 2024 päätavoitteet

* vammaispalvelulainsäädännön täytäntöönpanoon vaikuttaminen
* Hetan tunnettuuden lisääminen
* jäsenyyden houkuttelevuuden lisääminen sekä
* toiminnan laajentamisen mahdollisuuksien selvittely.

## Jäsenet

Yhdistyksen jäsenmäärän kasvu on ollut taittumassa. Yhdistys etsii kuitenkin aktiivisesti keinoja jäsenmäärän kasvattamiseen. Suurin yksittäinen syy eroon on, ettei jäsen enää syystä tai toisesta toimi työnantajana. Jäsenmäärän arvioidaan kehittyvän ensi vuonna seuraavasti:

Ennuste Arvio

**Vuosi** **2021** **2022** **2023** **2024**

Jäsenmäärä 4370 4357 4336 4315

Nettomuutos 30 -13 -21

Muutos-% 0,7 % -0,3 % -0,5 % -0,5 %

Tehdään alkuvuodesta jäsenkysely, jossa käsitellään Hetan toimintaan ja henkilökohtaiseen apuun liittyviä teemoja.

## HetaHelp ja jäsenten lakipalvelut

HetaHelp tarjoaa oikeudellista asiantuntijaneuvontaa henkilökohtaisen avun työnantajamalliin liittyvissä kysymyksissä. Palvelu on STEAn tukemaa, kaikille avointa ja maksutonta. HetaHelp-toimintaan sisältyy neuvonnan lisäksi tiedotusta työnantajamallin juridisista kysymyksistä. Muuta oheismateriaalia ovat usein kysyttyjen kysymysten palsta nettisivuilla, tietopankki, uutiskirjeet sekä tiedotus nettisivustolla ja some-kanavissa. Toimintaa tullaan vuonna 2024 edelleen kehittämään. Marraskuu on tuttuun tapaan HetaHelpin tarkempi seurantakuukausi.

### Vuonna 2024 HetaHelpissä

* järjestetään webinaareja aiempaa enemmän
* kehitetään kirjallista materiaalia
* seurataan ja arvioidaan puhelinaikojen toimivuutta ja tehdään niihin tarvittaessa muutoksia
* Valmistaudutaan siihen, että:
* alkuvuodesta voi tulla enemmän tarvetta neuvontapalveluille, kun työehtosopimuksen uudet palkkaryhmät, palkankorotukset ja kokemuslisän muutokset astuvat voimaan
* pitkien työvuorojen korvauksista voi tulla kysymyksiä, kun korvaukset tulevat voimaan 1.9.2024
* loppuvuodesta voi tulla enemmän tarvetta neuvontapalveluille, kun uuden vammaispalvelulain on tarkoitus astua voimaan 1.1.2025.

### Jäsenten lakipalvelut

Hetan jäsenet voivat saada henkilökohtaista, oikeudellista apua ja neuvottelutukea tilanteissa, joissa:

* paikallisneuvotteluissa erimielisiksi jääneitä kysymyksiä ratkaistaan yhdessä JHL:n kanssa
* työntekijäliitto tai muu taho esittää työnantajalle oikeudellisia vaateita
* hyvinvointialueen kanssa on syntynyt ongelma, joka liittyy työehtosopimuksen soveltamiseen.

Palvelu on maksutonta, ja sen rajaus tehdään tapauskohtaisesti. Heta ei ota asianajotoimeksiantoja.

Marraskuussa 2022 aloitetut Juristilive-keskustelutilaisuudet jatkuvat säännöllisesti kuukausittain myös vuonna 2024. Tilaisuuksissa on Hetan juristien pitämä alustus tietystä teemasta, jonka jälkeen Hetan jäsenet saavat esittää juristeille kysymyksiä.

## Vertaistukitoiminta

Heta-liiton vertaistukitoiminta on helposti lähestyttävää ja luottamuksellista, matalan kynnyksen tukea henkilökohtaisen avustajan työnantajalle. Vertaistuella lisätään työnantajien voimavaroja ja vähennetään yksinäisyyttä.

Vuonna 2020 aloitettu Työnantajakumppanit-vertaistukihanke on päättynyt, mutta vertaistukitoiminnalle on haettu jatkorahoitusta STEA:lta. Mikäli rahoitus saadaan, voidaan sillä palkata yksi henkilö tekemään vertaistukityötä osa-aikaisesti. Tarkoitus olisi lisäkouluttaa aiemman vertaistukihankkeen aikana koulutettuja vertaistukihenkilöitä, jotta vertaistukihenkilönä toimimiseen olisi enemmän työkaluja. Lisäksi on tarve kouluttaa uusia vertaistukihenkilöitä sekä tavoittaa vertaistukitoiminnan piiriin enemmän työnantajia, jotta kenenkään ei tarvitsisi kokea yksinäisyyttä työnantajuuteen liittyen.

Vertaistukitoiminta jatketaan riippumatta siitä, saadaanko siihen jatkorahoitusta. Mikäli rahoitusta ei saada, jatketaan toimintaa Hetan omien resurssien puitteissa. Työnantajien etäkahvitaukoja jatketaan Teamsin välityksellä viikoittain. Myös Hetan kouluttamat työnantajakumppanit jatkavat henkilökohtaisen vertaistuen antamista. Osa koulutetuista vertaistukihenkilöistä on mukana myös Toivo-vertaistukisovelluksessa.

## Viestintä

Heta-liitto tiedottaa aktiivisesti asioista, jotka liittyvät henkilökohtaisten avustajien työnantajana toimimiseen. Viestinnän tavoitteena on profiloida Hetan jäseniä työmarkkinoilla ja helpottaa järjestäytyneiden työnantajien rekrytointiprosessia. Jäsenilleen Heta viestii nettisivujen, jäsenkirjeiden sekä sosiaalisen median kanavien kautta.

Jäsenille suuntautuvan viestinnän lisäksi Heta viestii myös ulospäin. Tavoite on, että Heta näkyisi mahdollisimman paljon muiden tahojen somekanavissa, kuten myös perinteisessä mediassa.

Viestinnän tehtävänä on myös Hetan tunnettuuden ja kiinnostavuuden lisääminen.

### Viestinnän teemoja vuonna 2024

* Panostetaan Hetan omiin somekanaviin, blogiin sekä nettisivujen pitämiseen ajan tasalla.
* Sisällöntuotannossa panostetaan jatkuvasti selkeäkielisyyteen ja saavutettavuuteen.
* Julkaistaan Wikipedia-sivu Hetasta.
* Viestitään vammaispalvelulain uudistuksesta.
* Pohditaan, miten saataisiin tehokkaammin markkinoitua jäsenyyttä viestinnän keinoin.
* Lähetetään kuukausikirjeet valtuustolle, minkä lisäksi jäsenille lähetetään vähintään kerran kuukaudessa sähköinen jäsenkirje.
* Tehdään Hetan historiikkia.

## Vaikuttamistyö

### Vuoden 2024 päätavoitteet vaikuttamistyössä

* Vaikutetaan vammaispalvelulainsäädännön uudistukseen, jotta työnantajamallin toteutus ja käytännöt voivat kehittyä.
* Pidetään esillä sitä, että henkilökohtaisen avun tulee jatkossakin olla keskeinen vammaispalvelu.
* Vaikutetaan siihen, että uudessa vammaispalvelulaissa henkilökohtaiseen apuun tulee olla oikeus vammaisella henkilöllä, jonka on mahdollista itsenäisesti, eri kommunikaation keinoin tai tuettuna ilmaista tahtoaan.
* Pyritään estämään leikkausten toteuttaminen henkilökohtaiseen apuun ja muihin vammaisten palveluihin ja etuuksiin. Vaikuttamisen pääpaino on kuitenkin henkilökohtaisessa avussa.
* Työvoimapulaan vaikuttaminen:

– Yleisen tietoisuuden lisääminen henkilökohtaisesta avusta ja henkilökohtaisen avustajan työstä.

– Työnantajien tilanteen avaaminen näkyvästi poliittisille päättäjille.

– Yhteistyö TE-toimistojen kanssa, esim. rekrymessut ja -tapahtumat.

* Vaikutetaan hyvinvointialueiden toimintaan
  + Tuodaan esiin henkilökohtaisen avun hyviä käytäntöjä.
  + Reagoidaan mahdollisiin ongelmakohtiin.
  + Järjestetään keskustelutilaisuuksia hyvinvointialueiden toiminnasta.
* Vaikutetaan siihen, että lakiin saadaan tarvittavat muutokset sijaismaksajuuteen mm. sairauspäivärahojen maksun suhteen.
* Nostetaan esille vammaisten henkilöiden yksityiselämän suojaan liittyviä kysymyksiä.
* Seurataan ns. itsemääräämisoikeuslainsäädännön etenemistä ja tarpeen mukaan otetaan kantaa.
* Vaikutetaan oppisopimuskoulutusmahdollisuuksien saamiseksi alalle.

### Vaikuttamistyön toimintamuodot

* sidosryhmäyhteistyö
* tiedotus
* kumppaneiden kanssa sovitut yhteiset työryhmät ja ohjelmat
* tapahtumat, omat ja muiden järjestämät
* oikeussuojakeinot tarvittaessa

### Keskeiset yhteistyökumppanit

* Eläkevakuutusyhtiöt
* Finnish Consulting Group FCG
* Henkilökohtaisen avun kolmannen sektorin yhteistyöryhmä: Heta-liitto, Kynnyksen Assistentti.info, Kehitysvammaisten palvelusäätiö, Honkalampi-säätiön ESE-keskus
* Hyvinvointiala HALI
* Hyvinvointialueiden vammaispalvelut
* Invalidiliitto ja muut vammaisjärjestöt
* Julkisten ja hyvinvointialojen liitto JHL
* Kuntaliiton perustama Hyvinvointialueyhtiö Hyvil Oy
* Kynnys ry:n Assistentti.info
* Ministeriöt ja muut valtionhallinnon organisaatiot
* Oima
* Sosiaali- ja terveysjärjestöjen avustuskeskus STEA
* Terveyden ja hyvinvoinnin laitos THL
* Työvoimaviranomaiset
* Vammaisfoorumi
* Yhdenvertaisuusvaltuutettu

### Tärkeimmät tapahtumat vuonna 2024

* Vammaispalvelujen neuvottelupäivät 7.–8.2.2024
* Henkilökohtaisen avun paraati
* Henkilökohtaisen avun päivät

Valtuuston puheenjohtaja Jukka Sariola järjestää juhlaseminaarin Helsingissä 23.1. klo 13–16. Heta on yksi seminaarin järjestäjistä.

## Työmarkkinatoiminta

# 

Heta neuvottelee ja solmii henkilökohtaisia avustajia koskevan työehtosopimuksen Julkisten ja hyvinvointialojen liitto JHL ry:n kanssa. Työehtosopimusta noudatetaan Hetan jäsenten työsuhteissa. Hetalla on työehtosopimuslain mukaiset valvontatehtävät sekä työehtosopimuksen mukaiset yhteistyö- ja riidanratkaisumenetelmät JHL:n kanssa. Heta on Hyvinvointiala HALI ry:n jäsen ja sen kautta myös Elinkeinoelämän keskusliitto EK ry:n jäsen.

Tämänhetkinen työehtosopimus on voimassa 1.10.2023–30.4.2025. Vuoden 2024 aikana ei siis tulla käymään työehtosopimusneuvotteluja. Vuoden loppupuolella alkaa valmistautuminen vuoden 2025 neuvottelukierrokseen.

### Vuoden 2024 keskeiset tehtävät työmarkkinatoiminnassa

* Hetalla ja JHL:llä on meneillään olevalla TES-kaudella kolme työryhmää, joiden työskentelyyn osallistuu Hetan puolelta toimiston työntekijöitä ja hallituksen jäseniä. Työryhmien toiminnan tuloksia hyödynnetään neuvotteluissa.
* Osana työryhmätoimintaa edistetään yhteistyössä JHL:n kanssa avustajien sairausajan palkkakysymystä. Työryhmän tavoitteena on neuvottelemisen esteiden poistaminen lainsäädännöstä ja Kelan rakenteista.
* Pidetään yllä yhteistyötä Hyvinvointialueyhtiö Hyvil Oy:n, Kunta- ja hyvinvointialuetyönantajat KT:n ja HALI:n kanssa mm. työmarkkinatoimintaan ja työehtosopimuksen kehittämiseen liittyen.
* Tiedotetaan ja tuotetaan ohjeita työehtosopimuksen sisällöstä ja sen soveltamisesta ja tuotetaan lomakkeita mm. pitkien työvuorojen sopimisen helpottamiseksi.
* Arvioidaan neuvottelujen välivuonna TES-toiminnan tulevaisuudennäkymiä ja pitemmän linjan tavoitteita.
* Edistetään yhteistyötä Oiman ja Työeläkeyhtiö Varman kanssa esimerkiksi tilastokysymyksissä.
* Vaikutetaan työvoiman saatavuuden parantamiseen.
* Päivitetään tarvittaessa henkilökohtaisen avun työaikaopasta ja työsopimusmallia. Jatketaan oppisopimusasian selvittämistä. Oppisopimusmahdollisuus voisi osaltaan lisätä kiinnostusta henkilökohtaisen avustajan työhön.
* Ennen v. 2025 työehtosopimisneuvotteluita laaditaan TES-kyselyt jäsenille ja valtuustolle.

## Hallinto ja päätöksenteko

Luottamushenkilöiden työpanokselle on tarvetta, koska nykyinen rahoitusrakenne ei mahdollista toiminnanjohtajan palkkaamista. Vuonna 2024 toimii järjestyksessään Hetan toinen valtuusto, joka aloitti kautensa syyskokouksesta 3.12.2022.

Syksyllä 2020 laadittiin strategia kaudelle 2021–2027. Hetan strategian valmisteluun osallistuivat tuolloin hallitus, työntekijät sekä valtuuston puheenjohtajisto. Vuoden 2023 aikana strategialle tehtiin kevyempi päivityskierros, jossa huomioitiin toimintaympäristössä tapahtuneet muutokset, muun muassa järjestämisvastuun siirtyminen hyvinvointialueille 1.1.2023, vammaispalvelulain uudistus, koronapandemian vaikutukset sekä muut toimintaympäristöömme vaikuttavat merkittävät tekijät. Päivityskierroksen yhteydessä tehtiin myös kysely varsinaisille jäsenille, ja he saivat vaikuttaa uuteen strategiaan.

Hallitukselle ja työntekijöille järjestetään toimintavuoden aikana yhteistä Teams-koulutusta. Selvitetään myös muut tietotekniset koulutustarpeet (Excel, Word, PP tms.) ja päivitetään osaamista tarvittavilta osin.

Toimintavuoden aikana järjestetään hallituksen ja työntekijöiden yhteiset kehittämispäivät, jossa suunnitellaan tulevaa toimintaa. 

### Hetan hallinnossa painotetaan

* avoimuutta ja keskustelua
* nopeutta ja ketteryyttä
* tehokasta, sähköistä toimintamallia.

### Vuonna 2024 ajankohtaista

* päivitetyn strategian juurruttaminen ja seuranta
* riskikartoituksen tekeminen: varajärjestelyt, työ- ja muu turvallisuus, maineriskit jne.
* uusien rahoituskanavien selvittäminen
* verkkolaskutuksen käyttöönoton selvittäminen.

### Henkilöstöresurssit

* hallintopäällikkö
* 4 juristia
* viestinnän asiantuntija
* järjestösihteeri
* osa-aikainen Paikka auki -työntekijä, järjestöassistentti (haettu rahoitusta vuodelle 2024)

## Talous

Yhdistyksen talous on vakaa. Jäsenmaksujen merkitys taloudelle on kriittinen, koska niistä kertyy yli puolet tuloista. Kulupuolella henkilöstökulujen osuus on yli 70 % kustannuksista. Muut kulut jakautuvat lukuisiin pieniin eriin.

### Jäsenmaksut vuonna 2024

**Jäsenmaksulaji** **Jäsenmaksu €** **Liittymismaksu €**

varsinainen jäsen 75 10

henkilökannattajajäsen 10 0

yhteisöjäsen 100 0